ბოტანიკის ინსტიტუტი

ბოტანიკის ინსტიტუტი — საქართველოს მთავარი ბოტანიკური დაწესებულება, შეიქმნა 1933 წელს, თბილისის ბოტანიკური ბაღის განყოფილებებისა და ლაბორატორიების ბაზაზე. ინსტიტუტის ძირითადი განყოფილებები იყო — მცენარეთა სისტემატიკისა და გეოგრაფიის, სპოროვან მცენარეთა, ჰერბარიუმის, გეობოტანიკური, კულტურული ფლორის, მცენარეთა ეკოლოგიის, მცენარეთა ფიზიოლოგიის, მიკრობიოლოგიის. ინსტიტუტს ჰქონდა აგრეთვე რამდენიმე ექსპერიმენტული ბაზა: მაღალმთის ბოტანიკური ბაღი (ბაკურიანში), მაღალმთის ეკოლოგიური სადგური (ყაზბეგში), მაღალმთის სამდელოსნო სტაციონარი (ჯავის რ-ნის სოფ. ერმანში) და სხვ.

ახლა ის იწოდება როგორც ილიას სახელმწიფო უნივერსიტეტის ბოტანიკის ინსტიტუტი და მისი სამეცნიერო-კვლევითი საქმიანობის ძირითადი მიმართულებებია:

 საქართველოს მცენარეთა მრავალფეროვნების ყოველმხრივი — სისტემატიკური, ბოტანიკურ-გეოგრაფიული, გეობოტანიკური (ფიტოსოციოლოგიური), სტრუქტურულ-ბოტანიკური, ეთნობოტანიკური, ეკონომიკურ-ბოტანიკური შესწავლა; 
 ბუნებრივი მცენარეული რესურსების გამოვლენა, მათი დაცვისა და მდგრადი გამოყენების მეცნიერული საფუძვლებისა და პრაქტიკული რეკომენდაციების დამუშავება.
 ილიას სახელმწიფო უნივერსიტეტის ბოტანიკის ინსტიტუტის ჰერბარიუმის (საქართველოს ეროვნული ჰერბარიუმის) — მსოფლიოს ერთ-ერთი ყველაზე ძველი და მდიდარი დოკუმენტაციური ფონდის — მდგრადი განვითარება.
 საქართველოს ნიადაგების მიკროფლორის შესწავლა; ნიადაგიდან ბიოლოგიურად აქტიური ნივთიერებების პროდუცენტ მიკროორგანიზმთა გამოყოფა და ბიოქიმიურ-ფიზიოლოგიური გამოკვლევა; 
 დეგრადირებული მიწების ნაყოფიერების აღდგენის რეკომენდაციების დამუშავება.
 მცენარის გამძლეობისა და პროდუქტიულობის ფიზიოლოგიური საფუძვლების შესწავლა. მონაწილეობა ბუნებისდაცვით პროექტებსა და დიდი მშენებლობების ეკოლოგიურ ექსპერტიზაში და სხვ.

ბოტანიკის ინსტიტუტის დირექტორია პროფესორი შალვა სიხარულიძე.

რესურსები ინტერნეტში
 ბოტანიკის ინსტიტუტი
 ქართული ენციკლოპედიის ი.აბაშიძის სახელობის მთავარი სამეცნიერო რედაქცია

კატეგორია:საქართველოს სამეცნიერო-კვლევითი ინსტიტუტები
კატეგორია:კვლევითი ორგანიზაციები